b'\n_START_ARTICLE_\nMichael Shrieve\n_START_SECTION_\nZgodovina\n_START_PARAGRAPH_\nPrva glasbena skupina, pri kateri je Shrieve sodeloval, je bila Glass Menagerie, nato pa je igral pri hi\xc5\xa1ni glasbeni skupini R&B kluba, s katerim je spremljal glasbenike kot sta B.B. King in Etta James. Ko je bil star 16 let, je igral na jam sessionu na Fillmore Auditoriumu, kjer je pritegnil pozornost managerja Santane, Stana Marcuma. V starosti 19 let je Shrieve igral s Santano v snemalnem studiu in je bil \xc5\xa1e istega povabljen v skupino. Legacy izdaja albuma Santana vsebuje dodatne skladbe, ki so bile posnete pred prihodom Shrieveja v skupino._NEWLINE_16. avgusta 1969 je Santana, nekaj dni po Shrievejem 20. rojstnem dnevu in pred izidom debitantskega albuma Santana igrala na festivalu Woodstock. Shrieve je nato s Santano posnel \xc5\xa1e albume Abraxas (1970), Santana III (1971), Caravanserai (1972), Welcome (1973), Borboletta (1974) in album v \xc5\xbeivo Lotus (1974). Kot soavtor je napisal \xc5\xa1tiri skladbe na albumu Caravanserai, na katerem je bil tudi koproducent._NEWLINE_Shrieve je Santano zapustil leta 1974, da bi se posvetil solo projektom. Preselil se je v London, kjer je leta 1976 posnel album Automatic Man, pri snemanju katerega so sodelovali \xc5\xa1e kitarist Pat Thrall, basist Doni Harvey in klaviaturist Todd Cochran. V Londonu je Shrieve postal \xc4\x8dlan fusion superskupine Go, kjer so igrali \xc5\xa1e Stomu Yamashta, Steve Winwood, Al Di Meola in Klaus Schulze. S skupino je posnel studijska albuma Go (1976) in Go Too (1977) ter album v \xc5\xbeivo Go Live from Paris (1976)._NEWLINE_Nato je igral v skupini Hagar Schon Aaronson Shrieve, skupaj s Sammyjem Hagarjem, Nealom Schonom in Kennyjem Aaronsonom. Kasneje je igral bobne na prvem solo albumu Rogerja Hodgsona, In the Eye of the Storm._NEWLINE_Med letoma 1979 in 1984 je kot tolkalist sodeloval v projektu Klausa Schulza, "Richard Wahnfried", s Schulzejem pa je leta 1984 posnel svoj prvi solo album elektronske glasbe, Transfer Station Blue._NEWLINE_Leta 1980 je kot tolkalist sodeloval pri snemanju albuma Rolling Stonesov, Emotional Rescue, leta 1984 pa je sodeloval na albumu Micka Jaggerja, She\'s the Boss. Medtem, ko so Jagger, Nile Rodgers in Shrieve miksali album v studiu The Power Station v New Yorku, je Jaco Pastorius povabil Shrieveja na snemanje. Posnetek ni bil izdan._NEWLINE_Leta 1997 je skupaj z nekdanjimi \xc4\x8dlani Santane, Nealom Schonom, Greggom Roliejem, Jos\xc3\xa9jem Areasom, Alphonsom Johnsonom in Michaelom Carabellom posnel album Abraxas Pool._NEWLINE_Shrieve je sodeloval tudi z Davidom Bealom, Andyjem Summersom, Stevom Roachem, Jonasom Hellborgom, Bucketheadom, Douglasom Septembrom in drugimi. Kot studijski glasbenik je sodeloval na albumih Todda Rundgrena in Jilla Sobula._NEWLINE_Leta 2004 je sodeloval pri snemanju skladbe "The Modern Divide" na albumu skupine Revolution Void, Increase the Dosage. Album je iz\xc5\xa1el pod licenco Creative Commons._NEWLINE_Od aprila 2010 \xc5\xbeivi Shrieve v Seattlu, kjer sodeluje v fusion jazz skupini, Spellbinder skupaj z Dannyjem Godinezom, Joejem Dorio, Johnom Frickejem in Farkom Dosumovom._NEWLINE_Shrieve je skladal glasbo za \xc5\xa1tevilne filme, med drugimi za filma Tempest in Apollo 13, ki ju je re\xc5\xbeiral Paul Mazursky.\n_START_SECTION_\nPriznanja\n_START_PARAGRAPH_\nLeta 1998 je bil Shrieve skupaj s \xc4\x8dlani skupine Santana, sprejet v Rock & Roll dvorano slavnih._NEWLINE_Marca 2011 so bralci revije Rolling Stone izbrali najbolj\xc5\xa1e bobnarje vseh \xc4\x8dasov. Shrieve je bil uvr\xc5\xa1\xc4\x8den na 10. mesto.\n_START_SECTION_\nFilmografija\n_START_PARAGRAPH_\nShrieve se je pojavil v filmu Gimme Shelter (1970), kjer je Jerryju Garcii in Philu Leshu razlagal o nasilju, zaradi katerega je bil koncert prekinjen.'